सेक्टर-11 स्थित डीपीएस स्कूल के पास मंगलवार रात करीब 10 बजे बाइक सवार तीन लुटेरों ने बाइक सवार व्यापारी को से लंच बॉक्स वाला बैग व रुपयों से भरा बैग लूटने का प्रयास किया। व्यापारी इस दौरान लुटेरों से भिड़ गया और शोर मचा दिया। लुटेरों ने बैग छुड़ाने के उद्देश्य से व्यापारी के पैर में गोली मार दी। इस दौरान लोगों के इकट्ठा होने पर लुटेरे खुद को घिरता देख भाग खड़े हुए और जाते-जाते लंच बॉक्स वाला बैग ले गए। सूचना मिलते ही पुलिस मौके पर पहुंच गई। पुलिस ने मामला दर्ज कर लुटेरों की तलाश शुरू कर दी है। सेक्टर-11डी निवासी मनोज बाटा चौक के पास स्पेयर पार्ट्स की दुकान चलाते हैं। दुकान पर तीन भाई बैठते हैं। मंगलवार रात दुकान बंद करने के बाद दोनों भाई अपने-अपने चले गए और मनोज अपनी बाइक पर सवार होकर सेक्टर-11 स्थित अपने घर आने लगे। जब वह डीपीएस स्कूल के पास पहुंचे, तभी बाइक सवार तीन लुटेरों ने उन्हें जबरन रोक लिया। इसके बाद लुटेरों ने उनके हाथों में लगे दोनों बैग छीनने का प्रयास किया। किन्तु व्यापारी मनोज ने रुपयों से भरा बैग नहीं छोड़ा और लुटेरों से भिड़ गया। इसके बाद गुस्साए लुटेरों ने उसे गोली मार दी। गोली उसके पैर में लगी। सेक्टर में लाइट नहीं होने के चलते लोग रात को अपने-अपने घरों के बाहर थे। घायल दुकानदार मनोज की चीख-पुकार सुनने के बाद लुटेरे उसे गंभीर अवस्था में छोड़कर फरार हो गए। घायल मनोज को लोगों ने उपचार के लिए क्यू आर जी अस्पताल में भर्ती कराया। पुलिस ने इस संदर्भ में मामला दर्ज कर आरोपियों की तलाश शुरू कर दी है।